وزیرستاني کډاوال د پخوا په پرتله د پولیو د ګوزڼ په هلکه ښه معلومات لري 
په خوست ولایت کي میشت د وزیرستان کډوال د پولیو د ګوزڼ د ستونزو نه ښه خبر شویدي او خپل ماشومان واکسین کوي.
د پوليو د ګوزڼ ضد مبارزين وايي چې د خوست په ولایت کط مېشتو وزيرستاني کډوالو کې د پوليو له واکسين څخه د انکار پېښې تقريباً د له منځه تلو په حالت کې دي. مسوولين يې عمده لامل ښه عامه پوهاوی بولي. بهرام شاه د خوست د ګربزو ولسوالۍ د وزيرستاني کډوالو په کمپ کې له خامو خښتو څخه په يوه جوړه شوې کوډله کې له خپلو بچيانو او د کورنۍ له نورو غړو سره يو ځای د مهاجرت شپې او ورځې تېروي. بهرام شاه امريکاغږ ته وويل، چې په شمالي وزيرستان کې يې اووه کاله واکسين په سترګو هم ندي ليدلي، خو تېرکال دغلته په راتلو سره د کمپاينونو پرمهال يې د پوليوضد واکسين په اړه ډېر معلومات ترلاسه کړل. ” مخکې موږ نه پوهېدلو، خو اوس د واکسين په ګټه پوه شوي يو. اوس يې هر سړی ماشومانو ته لګوي، ځکه ګټه يې خلکو ته ورسيدله. اوس هرڅوک د واکسين په اهميت پوهېږي‟. د کډوالو په خبره په شمالي وزيرستان کې د پاکستاني طالبانو د بنديز له امله له کال ۲۰۰۷ ميلادي څخه بيا تر ۲۰۱۴ پورې يې خپلو ماشومانو ته هيڅ ډول واکسين نه وو ورکړي. د ګربزو د وزيرستاني کډوالو د ګلان کمپ يو تن سپين ږيری مکرب خان وزير وايي، پاکستاني طالبانو ورته ويل، چې د پوليو ضد واکسين پر نورو زيانونو سربېره د نارينه نسل د ډېرېدو مخنيوی کوي. ” څوک چې پوهېږي هغه يې په خپله ورکوي. هغه څوک چې نه پوهېږي، موږ يې پوهوو. زموږ په سيمه کې ډېر ماشومان پوليو ووهل. د چا لاس او د چا پښې فلج شوې. اوس خلک پوه شول، چې واکسين د ماشومانو د روغتيا لامل ګرځي‟. روغتيايي مسوولين وايي، چې د مبليغينو په وسيله د ښه عامه پوهاوي او د صحي رضاکارانو د هلو ځلو په نتيجه کې توانيدلي دي، چې ترډېره بريده په کډوالو کې له واکسين څخه د انکار پېښو مخنيوی وکړي. د ګربزو ولسوالۍ د واکسين مسوول نظرمحمد په دې هکله وايي:” مخکې به چې زموږ رضاکاران ځينو کورونو ته ورغلل، نو کډوالو به ورته د بد رد ترڅنګ دا ويل، چې ماشومان يې ورته بې حيا کوي. معلومه خبره وه، چې د واکسين په اهميت نه پوهېدل، خو يې معلومات حاصل کړي دي‟. په دې ولايت کې د پوليو يا د ماشومانو د فلج ضد واکسین د برخې د عامه پوهاوي مسوول ډاکټر نجيب الرحمن رحماني وايي، چې د واکسين د اهميت په اړه يې په کډوالو کې د عامه پوهاوي پروګرامونه پراخ کړي دي. ((د جوماتونو له ملا امامانو سره هم غونډې لرو، هغوی خلکو ته پيغام ورکوي، چې د واکسين په وسيله ماشومان د ګوزڼ له خطرناکې ناروغۍ څخه وساتي. دوی دا هم ورته وايي، چې واکسين د اسلام له نظر پوره جواز لري)). په خوست کې نږدې ۳۵ زره وزيرستاني کډوالې کورنۍ حساب شوي، چې زياتره هغه يې د ګربزو ولسوالۍ د ګلان په کمپ کې مېشتې دي. د روغتيايي مسوولينو په وينا د هر کمپاين پرمهال شاوخوا ۱۷ زرهکډوالو ماشومانو ته، چې تر پنځه کلنۍ ښکته عمر لري، د پوليو ضد واکسين تطبيقوي.